Baba veilig ná 'Sassa-agent' hom ontvoer | Maroela Media
Kol. Adéle Myburgh, woordvoerder van die polisie, het gesê Adalia Ncebeshe (31) en Hendrik Kokoene (49) bly in aanhouding tot hulle op 18 November weer in die hof moet verskyn vir hul formele aansoek om borgtog.
"Dit volg ná 'n voorval op 3 November 2020 waar 'n 20-jarige vrou Ncebeshe by 'n kruidenierswarewinkel in Ventersdorp ontmoet het. Ncebeshe het haar glo as 'n personeellid van die Suid-Afrikaanse agentskap vir maatskaplike sekerheid (Sassa) voorgedoen en aangebied om die jong ma te help om 'n Sassa-toelaag vir haar baba te bekom," het Myburgh gesê.
"Ncebeshe het die volgende dag, Woensdag 4 November, die vrou en haar baba by hul huis ontmoet en hulle het in 'n taxi geklim om van Ventersdorp na Potchefstroom te ry. Toe hulle in Potchefstroom aankom, het al drie in 'n rooi Toyota Tazz geklim wat vir hulle staan en wag het. Die bestuurder van die Toyota was die tweede beskuldigde, Kokoene."
Hulle het in Potchefstroom rondgery en by 'n kafee, naby aan die Potchefstroom-hospitaal, stilgehou. Hulle wou by die ma hoor of sy iets te ete wou gaan koop. "Die ma het haar baba in die motor gelos en in die winkel ingegaan. Toe sy weer uitkom, was die motor en die insittendes, insluitend haar vier maande oue babaseuntjie, skoonveld."
Die polisie se eenheid vir gesinsgeweld, kinderbeskerming en seksuele oortredings het dadelik ondersoek ingestel en het Donderdagdagaand Kokoene in Ikageng, buite Potchefstroom, opgespoor. Ncebeshe en die baba is in Rustenburg gevind. "Die verdagtes is in hegtenis geneem en die babaseuntjie en sy ma is met mekaar herenig. Die babaseuntjie is ongedeerd."
Lt.genl. Sello Kwena, provinsiale polisiekommissaris, het die ondersoekspan geloof vir hul goeie werk.